VENDIM
Nr. 180, datë 1.9.2021

MBI TREGUESIT PËR KRITERET STANDARDE TË CILËSISË SË SHËRBIMIT TË FURNIZIMIT DHE PERFORMANCËS SË SIGURISË SË RRJETIT TË SHPËRNDARJES SË ENERGJISË ELEKTRIKE, TË MIRATUAR ME VENDIMIN E BORDIT TË ERE-s NR. 97, DATË 7.4.2021

Në mbështetje të neneve 7, pika 1, 16 dhe 20, pika 1, germa “a”, të ligjit nr. 43/2015, “Për sektorin e energjisë elektrike”, të ndryshuar; të neneve 91, 92 dhe 104, pika 3, të ligjit nr. 44/2015, “Kodi i Procedurave Administrative i Republikës së Shqipërisë”; neneve 15 dhe 26, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016, “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, miratuar me vendimin e Bordit të ERE-s nr. 181, datë 10.11.2017, Bordi i ERE-s, pasi shqyrtoi relacionin nr. 16/1 prot., datë 30.8.2021, të drejtorive teknike, “Mbi treguesit dhe kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike, të miratuar me vendimin e ERE-s nr. 97, datë 7.4.2021”,
konstatoi se:
- Bordi i ERE-s, me vendimin nr. 181, datë 10.11.2017, miratoi “Rregulloren për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”.
- Në vijim të kësaj vendimmarrjeje, me vendimin nr. 97, datë 7.4.2021, Bordi i ERE-s vendosi:
1. Të miratojë treguesit e matjes për cilësinë e furnizimit dhe performancës së sigurisë së rrjetit të shpërndarjes.
2. Të pezullohet zbatimi i pikës 7.2, të nenit 7, të “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, të miratuar me vendimin e Bordit të ERE-s nr. 181, datë 10.11.2017, për një afat deri më 31 gusht 2021, nga hyrja në fuqi e këtij vendimi. Efektet juridike të pikës 7.2 të rregullores së sipërcituar do të fillojnë në datën 1 shtator 2021.
3. OSSH sh.a. të raportojë në ERE çdo 3 (tre) muaj mbi ecurinë e zbatimit të treguesve të matjes së cilësisë së furnizimit dhe performancës së sigurisë së rrjetit të shpërndarjes për vitin 2021.
4. Treguesit e matjes për cilësinë e furnizimit dhe performancës së sigurisë së rrjetit të shpërndarjes do të jenë objekt i rishikimit, konsultimit dhe miratimit me iniciativën e ERE-s ose me propozimin e OSSH sh.a., dhe çdo pale interesi.
- Operatori i Sistemit të Shpërndarjes (OSSH sh.a.) nëpërmjet shkresës nr. 8642 prot., datë 2.8.2021, protokolluar në ERE me nr. 874, datë 4.8.2021, me lëndë “Mbi Treguesit për kriteret standarde të cilësisë së furnizimit dhe performancës së sigurisë se rrjetit të shpërndarjes së energjisë elektrike për vitin 2021”, parashtroi një ecuri të zbatimit të vendimit të Bordit të ERE-s nr. 97, datë 7.4.2021. 
- Në shkresën e sipërcituar, OSSH sh.a. ka bërë, gjithashtu, me dije se ka vijuar të kryejë regjistrimin e ndërprerjeve të gjata apo të shkurtra, nëpërmjet metodave që disponon, përmes sistemit të regjistrimit manual të vazhdueshmërisë së shërbimit, duke funksionuar për të gjitha linjat TL, TM dhe TU të shpërndarjes së energjisë elektrike dhe mban regjistrin e ndërprerjeve, i cili përmban:
a) origjinën e ndërprerjes; 
b) shkakun e ndërprerjes; 
c) numrin e klientëve në TL të përfshirë në ndërprerje; 
d) kohëzgjatjen e ndërprerjes për secilin klient në TL të përfshirë në ndërprerje; 
e) numrin e klientëve në TM të përfshirë në ndërprerje, të ndarë sipas kategorive; 
f) kohëzgjatjen e ndërprerjes për secilin klient në TM, të përfshirë në ndërprerje, të ndarë sipas kategorive; 
g) numrin e klientëve në TU, të përfshirë në ndërprerje, të ndarë sipas kategorive; 
h) kohëzgjatjen e ndërprerjes për klientët në TU, të përfshirë në ndërprerje dhe numrin e tyre, sipas radhës së rilidhjes, të ndarë sipas kategorive; 
i) datën, orën dhe minutën e fillimit dhe përfundimit të ndërprerjes, për të gjithë klientët e përfshirë në ndërprerje; 
j) çdo ndërprerje e furnizimit me energji elektrike të konsumatorit, në sistemin e shpërndarjes, e cila zgjat më shumë se 10 minuta, konsiderohet ndërprerje e gjatë, e cila regjistrohet dhe përdoret në llogaritjen e treguesve të performancës SAIDI, SAIFI, koha e nevojshme për riparimin e shërbimit pas një defekti, energjia e pafurnizuar. 
- OSSH sh.a., në shkresën nr. 8642 prot., datë 2.8.2021, është shprehur se e vlerëson të domosdoshëm organizimin e një seance dëgjimore teknike mes përfaqësuesve të ERE-s dhe atyre të OSSH sh.a., për të diskutuar në mënyrë të detajuar lidhur me problematikat e paraqitura në këtë shkresë, diskutimin dhe ndarjen e mendimeve për të arritur në konkluzione të qarta, reale dhe të mundshme nga ana e shoqërisë për zbatim. E njëjta kërkesë e shoqërisë është rikërkuar edhe përmes email-it të datës 29 gusht 2021, të përcjellë në adresën: erealb@ere.gov.al.
- OSSH sh.a., në raportimet periodike të ecurisë së zbatimit të treguesve, por edhe në raportimin e bërë me shkresën nr. 8642 prot., datë 2.8.2021, ka përcjellë, gjithashtu, të dhëna dhe informacione të cilat duhet të konsultohen, duke përfshirë edhe palë të tjera të interesit, siç janë përdoruesit e rrjetit të shpërndarjes.
- Bordi i ERE-s, duke marrë në konsideratë, se:
- pika 2, e vendimit nr. 97, datë 7.4.2021, pezullon zbatimin e pikës 7.2, të nenit 7, të “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, miratuar me vendimin e Bordit të ERE-s nr. 181, datë 10.11.2017, për një afat deri më 31 gusht 2021, nga hyrja në fuqi e këtij vendimi;
- nevojën për një diskutim dhe konsultim më të gjerë ku të përfshihen dhe palët e interesit për sa parashtruar nga OSSH sh.a., në raportimet periodike, si dhe në shkresën nr. 8642 prot., datë 2.8.2021; dhe
- ndikimin e madh që kanë standardet e cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike, si për operatorin e rrjetit dhe për përdoruesit e tij,
për analizimin e të gjitha elementeve të cituara më sipër, në mënyrë që të realizohet një proces konsultimi i drejtë, i saktë dhe shterues dhe me qëllim ezaurimin e procedurës administrative, si dhe është përcaktuar përkatësisht në nenet 91 dhe 92, të Kodit të Procedurave Administrative, të cilat parashikojnë se ndonëse, procedura administrative, e nisur përfundon sa më shpejt të jetë e mundur dhe brenda afatit të përcaktuar nga ligji i posaçëm, në raste të justifikuara, për shkak të kompleksitetit të çështjes, organi publik mund të zgjasë afatin e përcaktuar, sipas nenit 91, për aq sa është e nevojshme për përfundimin e procedurës, në proporcion me vështirësinë e çështjes konkrete.
- Në këto kushte, Bordi i ERE-s vlerëson të nevojshëm zgjatjen e pezullimit të zbatimit të pikës 7.2, të nenit 7, të “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, të miratuar me vendimin e Bordit të ERE-s nr. 181, datë 10.11.2017, deri në datën 14 tetor 2021, dhe efektet juridike të kësaj pike nisin më 15 tetor 2021.
Për gjithë sa më sipër, Bordi i ERE-s 

VENDOSI:

1. Të ndryshojë pikën 2, të vendimit të Bordit të ERE-s nr. 97, datë 7.4.2021, duke përcaktuar, se: “Pezullimi i zbatimit të pikës 7.2, të nenit 7, të “Rregullores për kriteret standarde të cilësisë së shërbimit të furnizimit dhe performancës së sigurisë së rrjetit të shpërndarjes së energjisë elektrike”, të miratuar me vendimin e Bordit të ERE-s nr. 181, datë 10.11.2017, të vijojë deri në datën 14 tetor 2021. Efektet juridike të pikës 7.2, të rregullores së sipërcituar, fillojnë në datën 15 tetor 2021.
2. Ndryshimet e përcaktuara në pikën 1 të këtij vendimi hyjnë në fuqi më 1 shtator 2021.
3. Drejtoria e Mbrojtjes së Konsumatorit dhe Standardeve të njoftojë OSSH sh.a. dhe palët e interesit, në lidhje me vendimin e Bordit.
Ky vendim hyn në fuqi menjëherë.
Ky vendim botohet në Fletoren Zyrtare.

